Kovrov

**Kovrov** () om Venäman lidn da lidnümbrik Vladimiran agjan pohjoižes. Se om agjan kahtenz' surtte lidn eläjiden lugun mödhe, Kovrovan rajonan administrativine keskuz, ei mülü rajonha. Om sodahoštusen lidnaks vn 2011 kül'mkuspäi.

## Istorii
Eländpunkt om olmas 12. voz'sadaspäi. Ei ole todhižid andmusid siš 16. voz'sadahasai, konz *Roždestvenskoje*-žilo oli anttud valdoičemha Kovrovad-ruhtinasile, se zavodihe nimitadas heiden kanzannimen mödhe. Vozil 1567−1764 žilo alištui Suzdalin ph. Evfimijan mez'jumalankodile. Vl 1778 sai makundan lidnan statusad. Raudtestancii om saudud vspäi 1862 «Moskv — Alauz'lidn»-raudtekeskustal.

Nevondkundaližel aigal äi lidnan tegimid radoi sodategimišton kompleksan hüvüdele. Kovrovan ižandusen päsarakod oma mašinansauvomine (mehanižed i elektroladimed, metallümbriradmižen tömašinad, katl'ad, gazcentrifugad, mašiništ atomelektrostancijoiden täht, torguindmašiništ), silikatine savič, konteinerad i furnitur sauvondan täht, sporttrenažoriden pästand, tekstil'tegimišt (bumagkanghad, matrasad, mužikkostümad).

## Geografijan andmused

Lidn sijadase Kläz'm-jogen oiktal randal läz täuzin, 125 m ü.m.t. keskmäižel korktusel.

Matkad Vladimirhasai om 61 km suvipäivlaskmha orhal vai 80 km avtotedme. Lähembaine lidn om Kameškovo 19 km päivlaskmha orhal vai 27 km avtotedme.

## Tobmuz
Kovrov om lidnümbrikon üks'jäižeks eländpunktaks.

Edeližed lidnan pämehed (merad) oma Anatolii Zotov (keväz'ku 2014 — sügüz'ku 2019, vspäi 2019 Nevondkundan ezimez'), Jurii Morozov (sügüz'ku 2019 — semendku 2020).

## Eläjad
Vn 2010 Venäman rahvahanlugemižen mödhe lidnan eläjiden lugu oli 145 214 ristitud, vn 2021 — 132 417 ristitud. Kaik 138 552 eläjad oli lidnas vl 2017. Kaikiš suremb ristitišt oli 160..163 tuhad eläjid vozil 1989−2000 (163 tuh. rist. vll 1995−1996).

Rahvahad (enamba 0,4 % vl 2021): venälaižed — 84,7 %, toižed rahvahad — 2,5 %, rahvahuden ozutandata — 12,8 %.

Ortodoksižen hristanuskondan 15 pühäpertid oma kaičenus i saudud lidnas: Sündun Raštvoiden päjumalanpert' (letihe vll 1778−1870), Spasan Toižetamižen päjumalanpert' (1870−1884), kahesa jumalanpertid i viž časounäd. Islaman mečet' (saudihe vll 2014−2019) loičendpertinke oma avaitud.

Professionaližen opendusen aluzkundad oma Kovrovan valdkundaline tehnologine akademii i viž kolledžad: energomehanine (alištub akademijale), transportine, tegimištoliž-gumanitarine, medicinine, holitusen da tehnologijoiden. Sodapalakund openduzkeskusenke baziruiše lidnas.

## Transport
Trolleibusad, avtobusad da taksid oma kundaližeks transportaks lidnas.

Raudte- i avtotesildad Kläz'mas päliči oma lidnas. Kaks'kümnekilometrine sarak tuleb lidnan suvhe «Volg»-avtotelpäi (M7). Raudte ühtenzoitab lidnad Muromanke.

## Galerei

Ковров. Городская дума.jpg|Lidnan Duman i torguindrividen istorine sauvuz (2021)
Kovrov. Town Museum.jpg|Lidnan muzejan päsauvuz (2013)
Kovrov. Southern facade of Nativity Cathedral.jpg|Sündun Raštvoiden päjumalanpert', vn 2013 nägu
Собор Спасо-Преображенский город Ковров 2.jpg|Spasan Toižetamižen päjumalanpert', vn 2014 nägu
Kovrov. Corner of First May Day & Trud (Labour) Streets.jpg|Profškol i Tegimen Degtärövan nimed tulend vl 2013
Панорамный вид ЗАО "КЗСК".JPG|Kovrovan silikatižen savičun tegim vl 2008
Kovrov. Colonnade of Palace of Culture named Lenin.jpg|Kul'turkeskuz Leninan nimed (2013)
Kovrov. Palace of Culture named Nogin.jpg|Kul'turkeskuz Noginan nimed (2013)
Kovrov. Palace of Culture named Degtyaryov.jpg|Kul'turkeskuz Degtärövan nimed (2013)
Kovrov. Metallist Stadium.jpg|«Metallist»-stadionan tulend (2013)
Kovrovvok.JPG|*Kovrov*-päraudtestancijan sauvuz vl 2006


## Homaičendad


## Irdkosketused
* Lidnan Nevondkundan oficialine sait (''sovet.kovrov-gorod.ru''). 
* Lidnan administracijan oficialine sait (''kovrov-gorod.ru'').